乾明院作
作者：葛勝仲
朝代：宋

paragraphs: 我欲乞襄陽，驅車峴山址。
文弔杜征南，酒酹羊叔子。
披榛訪二碑，事辭俱俊偉。
高賢千載後，遺魄猶登此。
一官推不去，事故違願始。
不如造乾明，山名亦相似。
交流千斛乳，未減漢江水。
遐眺真不惡，悲傷未燭理。
湮沒與垂名，趨死皆一軌。
我與同遊人，痛飲共擇旨。
生前一杯重，恨山無石髓。
預憂名不傳，却笑鄒從事。